Predkladacia správa

            
	Návrh  zákona, ktorým sa mení a dopĺňa zákon Slovenskej národnej rady č. 138/1991 Zb. o majetku obcí v znení neskorších predpisov a o zmene a doplnení zákona č. 446/2001    Z. z. o majetku vyšších územných celkov v znení neskorších predpisov, sa predkladá na rokovanie vlády Slovenskej republiky na základe uznesenia vlády SR č. 817 z 26. septembra 2007. Uvedeným uznesením vláda SR schválila návrh postupu doriešenia vlastníckych práv a súvisiacich záväzkov k nehnuteľnostiam, ktoré boli delimitované obciam a samosprávnym krajom vrátane ostatných pozemkov pod miestnymi komunikáciami a zároveň uložila ministrovi financií vypracovať návrh zákona na usporiadanie vlastníckych práv a súvisiacich záväzkov, ktoré boli delimitované obciam a samosprávnym krajom. 
 
	V rámci decentralizácie verejnej správy prešiel podľa zákona č. 138/1991 Zb. o majetku obcí v znení neskorších predpisov a zákona č. 446/2001 Z. z. o majetku vyšších územných celkov v znení neskorších predpisov z vlastníctva Slovenskej republiky na obce a vyššie územné celky majetok v správe taxatívne určených správcov majetku štátu. Do vlastníctva obcí a vyšších územných celkov prešli z vlastníctva štátu okrem iného majetku aj stavby, postavené na pozemkoch, ktoré do vlastníctva územnej samosprávy neprešli, pretože neboli splnené zákonné podmienky na ich prechod do vlastníctva obcí a vyšších územných celkov.  
 
	Rozdielne vlastníctvo pozemkov a stavieb vo vlastníctve obcí a vyšších územných celkov spôsobuje problémy pri rekonštrukciách a modernizáciách týchto stavieb a zároveň komplikuje územnej samospráve možnosť čerpania prostriedkov zo štrukturálnych fondov. 
 
	Účelom predloženého návrhu zákona je prechod zastavaných pozemkov, ktoré sú vo vlastníctve Slovenskej republiky, avšak do vlastníctva územnej samosprávy spolu so stavbou  neprešli, pretože boli v správe iného subjektu, než bola stavba. Návrh zákona upravuje aj prechod zastavaných pozemkov vo vlastníctve Slovenskej republiky v dočasnej správe príslušného obvodného úradu v sídle kraja, ktoré prejdú do vlastníctva obcí a vyšších územných celkov dohodou.  
 
	Do návrhu zákona boli premietnuté aj poznatky z aplikačnej praxe. Precíznejšie sa upravuje postavenie obcí a vyšších územných celkov ako vlastníkov majetku, postavenie  rozpočtových organizácií a príspevkových organizácií ako správcov majetku vo vlastníctve územnej samosprávy   a správa tohto  majetku. 
 	 
Návrh zákona bol predložený na medzirezortné pripomienkové konanie. Vyhodnotenie pripomienkového konania obsahuje tabuľková časť. Pripomienky, smerujúce k zdokonaleniu návrhu zákona, boli do textu návrhu zákona zapracované. 
 
Návrh zákona sa predkladá na rokovanie vlády SR bez rozporov. 
  	 
	Návrh zákona nebude mať vplyv na zvýšenie výdavkov štátneho rozpočtu, rozpočtov obcí a vyšších územných celkov. Návrh zákona nebude mať environmentálny vplyv, ani vplyv na zamestnanosť a podnikateľské prostredie. 
	 
	Návrh zákona bol 9.12.2008 prerokovaný v Legislatívnej rade vlády SR a jej pripomienky boli do návrhu zákona zapracované.